Ugra (upė)
Ugra (rus. Угра) – upė Rusijoje Smolensko ir Kalugos srityse, kairysis Okos intakas (Volgos baseinas). Upės ilgis 399 km, baseino plotas – 15 700 km². Ištakos Smolensko srities pietryčiuose, Smolensko aukštumoje. Upės mityba mišri: dalį nuotėkio apie 60 % sudaro sniego tirpsmo vanduo, o daugiau kaip 30 % metinio nuotėkio atiteka iš gruntinių vandenų ir tik 5 % nuotėkio sudaro lietaus vanduo. Upės vandens lygio režimui būdingi aiškiai išreikšti pavasariniai potvyniai ir vasaros - rudens nusekimai, kurie pertraukiami lietaus poplūdžiais ir pratęsiami žiemos nusekimais. Pavasariniai potvyniai prasideda kovo pabaigoje ir baigiasi pirmą gegužės dekadą. Potvynio laikotarpiu, Ugros vidurupyje ir žemupyje, vandens lygis pakyla 10 – 11 m. aukščiau negu žiemą. Vidutinis debitas 35 km nuo žiočių – apie 90 m³/s. Užšąla nuo lapkričio iki sausio pradžios. Upės slėnis 1 – 2 km pločio, o žemupyje – 3,5 km. Vagos plotis žemupyje – 70 – 80 m. Vidutinis upės tekėjimo greitis 0,4 – 0,6 m/s. Ugros upės vaga per Kalugos sritį prateka 160 km. Pagrindiniai jos intakai: Voria, Pesa, Teča, Šania, Izveris, Žižala. Ugra įteka į Oką apie 15 km aukščiau Kalugos miesto. Ugroje gyvena tokios pat rūšys žuvų kaip ir Okoje. Pagrindinės žvejojamos žuvys: karšiai, lydekos, juodpilvės kuojos. Žemupyje sutinkami: starkiai, sterlės, šamai. 1997 m. Buvo įstegtas Ugros nacionalinis parkas.